Mag ek dagvaar as ek weet die skuld het reeds verjaar? - Jy en die RegJy en die Reg
Tuis › Artikels › Mag ek dagvaar as ek weet die skuld het reeds verjaar?
Mag ek dagvaar vir skuld wat reeds verjaar het, op die basis dat die skuldenaar maar die verjaringsargument moet opper?
Dit is belangrik om die konsep van verjaring te verstaan. Elke keer wat die skuldenaar ’n paaiement op die skuld betaal, die skuld erken, belofte tot betaling maak of gedagvaar word, begin die drie-jaar verjaringstydperk weer van vooraf loop.
Die Nasionale Krediet Wysigingswet 19 van 2014 is in Maart 2015 gepubliseer. Voor hierdie publisering het dit dikwels gebeur dat regstappe geneem is teen skuldenare, terwyl die eis reeds verjaar het ingevolge die bepalings van die verjaringswetgewing. Die skuldeisers het dan gehoop die skuldenaar betaal omdat hy onbewus is van verjaring. Op hierdie wyse het dit dus gebeur dat heelwat eise wat reeds verjaar het, wel nog deur skuldeisers gevorder is.
Ten opsigte van die oorgrote meerderheid van eisoorsake, verjaar ’n eis na drie jaar vanaf die datum waarop die skuldenaar geweet het of redelikerwys moes geweet het dat daar ’n eis teen hom bestaan en dat dit eisbaar is. In die drie jaar van die verloop van verjaring moes daar geen skulderkenning, skriftelik of mondelings, gewees het nie. Daar moes ook geen dagvaarding uitgereik gewees het nie of geen belofte vir betaling nie.
Die nuwe bepaling in die Nasionale Krediet Wysigingswet het die situasie dramaties gewysig. Dit word nou uitdruklik in die Wet gesê dat invordering van ’n verjaarde skuld verbied word.
’n Prokureur mag dus nie dagvaar indien hy weet die skuld het verjaar nie, met die hoop dat die skuldenaar nie van die verjaring bewus is nie.
Skuldinvorderingsagente en prokureurs wat gebruikers teister en dreig, terwyl dit duidelik is dat die eis reeds verjaar het, of selfs bedrog pleeg met beslagleggingsbevele wat werkgewers dwing om aftrekkings te maak ten opsigte van eise wat reeds verjaar het, word nou uitdruklik deur die Wet verbied en is dit ’n strafbare oortreding indien dit gedoen word.
Die Wysigingswet plaas ook ’n verbod op die koop van verjaarde kredietooreenkomste deur hierdie agente of prokureurs.
Hierdie is ’n belangrike wysiging om op te let vir beide skuldeisers en skuldenaars.